Pakettipalvelujen tarjoajien on lähetettävä hintatiedot kansallisille sääntelyviranomaisille viimeistään kunkin kalenterivuoden 31 päivänä tammikuuta. Kansallisten sääntelyviranomaisten on puolestaan toimitettava saamansa tiedot komissiolle viimeistään kunkin kalenterivuoden 28 päivänä helmikuuta. Komissio julkaisee saamansa julkiset hinnat erityisellä verkkosivustolla viimeistään kunkin kalenterivuoden 31 päivänä maaliskuuta.

Asetuksen 5 artiklan 1 ja 2 kohdan ja asetuksen liitteen mukaan niiden pakettipalvelujen tarjoajien, joilla on velvollisuus ilmoittaa tietoja, on toimitettava sen jäsenvaltion kansalliselle sääntelyviranomaiselle, johon ne ovat sijoittautuneet, julkinen luettelo kunkin kalenterivuoden 1 päivänä tammikuuta kotimaahan ja EU:n sisälle toimitettaviin yksittäisiin postilähetyksiin sovellettavista hinnoista. Luettelossa on oltava hinnat, joita sovelletaan enintään 15 tavalliseen, kirjattuun ja seurattavaan postilähetykseen eri painoluokissa 500 gramman ja viiden kilon välillä.

Yleistiedot EU:n tai ETA:n sisäisistä ja ulkoisista paketeista ovat välttämättömät, jotta markkinoista saadaan tarkka kuva, erityisesti tuonnin ja viennin suhteellisesta koosta. Tämä on tarpeen erityisesti siksi, että verkkokauppa EU:n ja ETA:n ulkopuolisten maiden kanssa on kasvanut viime aikoina. Yleistietoja tarvitaan myös siksi, että voidaan arvioida tuonnin ja viennin vaikutuksia postin toimitusketjun eri vaiheisiin.

Kyseisiä tietoja ilmoittaessaan pakettipalvelujen tarjoajien on eroteltava saapuvien pakettien lukumäärässä tai liikevaihdossa tapaukset, joissa ne ovat tehneet sopimuksen suoraan ulkomailla (toisessa jäsenvaltiossa tai kolmannessa maassa) olevan lähettäjän kanssa, ja tapaukset, joissa ne ovat saaneet paketit toiselta ulkomailla sijaitsevalta pakettipalvelujen tarjoajalta, jolla on suora sopimus lähettäjän kanssa.

Jos johonkin asetuksen (EU) 2018/644 liitteessä yksilöidyistä luokista a–o kuuluu enemmän kuin yksi postilähetys, vain edullisin postilähetys on ilmoitettava. Kyseisen hinnan määrittämiseksi pakettipalvelujen tarjoajan on lähtökohtaisesti vertailtava samaan laatuluokkaan (toimitusajat) kuuluvien erilaisten postilähetysten hintoja, mutta sen on jätettävä huomiotta palvelut, joilla on erilainen maantieteellinen saatavuus tai jakelu (esim. postilähetykset, jotka ovat saatavilla vain tiettyyn kohteeseen kohdejäsenvaltiossa).

Yleispalvelun tarjoajien on mainittava yleispalveluvelvoitteen piiriin kuuluvat tuotteet, jotka saattavat periaatteessa kuulua asetuksen (EU) 2018/644 6 artiklan mukaisen arviointivelvoitteen piiriin. Palveluntarjoajien on myös annettava kyseiseen luokkaan kuuluvista tuotteista esimerkiksi seuraavat lisätiedot: i) tuotteen kauppanimi sen tunnistamista varten, ii) tuotteen erityiset ominaisuudet (erityisesti sen muoto) ja iii) tiedot tuotteen toimitukseen liittyvistä mahdollisista maantieteellisistä rajoituksista.

Tietojenkeruumenetelmä

Kansallisiin sääntelyviranomaisiin ja pakettipalvelujen tarjoajiin kohdistuvan hallinnollisen rasituksen vähentämiseksi asetuksessa (EU) 2018/644 ehdotetaan, että ilmoitettavat tiedot olisi siirrettävä sähköisesti.

Näiden tavoitteiden saavuttamiseksi komissio kehitti verkkopohjaisen sovelluksen, jonka kautta kansalliset sääntelyviranomaiset voivat toimittaa tiedot komissiolle asetuksen 5 artiklan 2 kohdan mukaisesti. Lisäksi palveluntarjoajat voivat toimittaa tietoja kansallisille sääntelyviranomaisille sovelluksen kautta – näin kansallisten sääntelyviranomaisten on helpompi kerätä tietoja palveluntarjoajilta.

Verkkopohjaiseen sovellukseen kehitettiin tätä tarkoitusta varten kaksi moduulia: yksi tietojen toimittamiseen 5 artiklan 1 kohdan mukaisesti ja toinen tietojen toimittamiseen 5 artiklan 2 kohdan mukaisesti.

Sovelluksen ensin mainitussa moduulissa pakettipalvelujen tarjoajat (myös yleispalvelun tarjoajat) voivat toimittaa kansalliselle sääntelyviranomaiselle julkisen luettelon sellaisten palvelujen hinnoista, jotka kuuluvat asetuksen liitteessä yksilöityihin 15 luokkaan.

Sovelluksen toisessa moduulissa kansalliset sääntelyviranomaiset voivat lähettää tietoja komissiolle. Kansalliset sääntelyviranomaiset voivat tarkastaa saamansa tiedot ja hyväksyä ne ennen niiden lähettämistä komissiolle.

Mikäli pakettipalvelujen tarjoajat toimittavat tiedot kansalliselle sääntelyviranomaiselle jollakin muulla tavalla kansallisen sääntelyviranomaisen päätöksestä, kyseisen kansallisen sääntelyviranomaisen on syötettävä saamansa tiedot verkkopohjaiseen sovellukseen ja lähetettävä ne komissiolle.

IV.Yksittäisten pakettien rajatylittävien hintojen arvioiminen

1.Seulontamenettelyyn perustuva ennakkoarviointi

Hintojen tunnistaminen

Asetuksen 6 artiklan 1 kohdan mukaan kansallisen sääntelyviranomaisen on tunnistettava kunkin asetuksen liitteessä luetellun yksittäisen postilähetyksen osalta yleispalveluvelvoitteen piiriin kuuluvien pakettipalvelujen rajatylittävät hinnat, joiden arvioinnin se objektiivisesti katsoo tarpeelliseksi. Tätä tarkoitusta varten asetuksessa ehdotetaan objektiiviseen seulontamenettelyyn perustuvan ennakkoarvioinnin tekemistä suhteellisuusperiaatteen mukaisesti.

Seulontamenettelyyn perustuvan ennakkoarvioinnin tarkoituksena on vähentää kansallisille sääntelyviranomaisille ja yleispalveluvelvoitteen piiriin kuuluville pakettipalvelujen tarjoajille aiheutuvaa hallinnollista rasitusta, sillä siinä asetuksen 6 artiklan 2 ja 3 kohdan mukainen arviointi tehdään vain tietyille hinnoille. Ennakkoarviointi on tarpeen myös suhteellisuusperiaatteen noudattamiseksi. Menettelyllä ei ole tarkoitus korvata tai toistaa 6 artiklan 2 ja 3 kohdassa tarkoitettua perusteellista arviointia. Seulontamenettelyllä ei ole missään nimessä tarkoitus päättää, ovatko hinnat ”kohtuuttoman korkeita”, sillä tämä voidaan määrittää vasta sitten, kun 6 artiklan 2 ja 3 kohdassa tarkoitettu arviointi on saatu valmiiksi. Seulontamenettelyyn perustuvan ennakkoarvioinnin tarkoitus on antaa objektiiviset viitteet hinnoista, jotka i) voidaan tunnistaa helposti 5 artiklan mukaisten tietojen perusteella ja jotka ii) saattavat olla kohtuuttoman korkeita, mikä tarkastetaan kattavammassa arvioinnissa.

EU:n laajuisen vertailtavuuden ja kohtuullisuuden varmistaminen

Erilaisten seulontamenettelyjen käyttö johtaisi epätasaiseen arviointiprosessiin ja vaikuttaisi arvioinnin tulosten vertailtavuuteen. Kansalliset sääntelyviranomaiset voivat kuitenkin arvioida muitakin hintoja kuin vertailevan EU:n laajuisen seulontamenettelyn avulla tunnistettuja hintoja. Kansallinen sääntelyviranomainen voi toimia näin joko omasta päätöksestään (esim. perustuen tietoihin, joita ei ole saatu 5 artiklan mukaisesti) tai toisen seulontamenettelyyn perustuvan ennakkoarvioinnin pohjalta.

Joustava ja mukautuva seulontamenettely, jossa otetaan huomioon markkinoiden muutokset

Edellä esitettyjen tavoitteiden saavuttamiseksi kansallisten sääntelyviranomaisten on käytettävä seulontamenettelyä, joka perustuu asetuksen liitteessä luetellun 15:n yksittäisten postilähetysten luokan hintaluetteloon, jossa on kaikkien jäsenvaltioiden rajatylittävät hinnat suuruusjärjestyksessä. Menettelyn avulla luodaan EU:n laajuiset hintavertailutiedot, joita kansalliset sääntelyviranomaiset voivat käyttää komission verkkosovelluksen kautta. Lisäksi menettely on yksinkertainen ja selkeä. Se ei riipu kustannuksista (tai kustannuksia edustavista indikaattoreista), jotka kuuluvat arviointiprosessiin. Oikean ja oikeudenmukaisen vertailtavuuden vuoksi komission verkkosivuilla olevat hinnat on korjattava Eurostatin määrittämien ostovoimapariteettien mukaisesti. Koska kiinteä prosenttiluku on jäykkä, kunkin luokan korkeimpien hintojen 25 prosentin ja 5 prosentin välille on hyvä määrittää vaihteluväli siten, että kahtena ensimmäisenä vuotena käytetään ylempää prosenttilukua (eli 25 prosenttia), ja sen jälkeen prosenttilukua alennetaan asteittain. Siksi komission, kansallisten sääntelyviranomaisten ja ERGP:n on määritettävä menettelyssä huomioon otettava prosenttiluku tiiviissä yhteistyössä.

2.Yksittäisten pakettien rajatylittävien hintojen arvioinnissa käytettävät menetelmät (6 artiklan 2 ja 3 kohta)